**ບົດ​ໂອ້​ລົມ**

**​ຂອງ​ທ່ານ ນາງ ສີ​ໃສ ລື​ເດດ​ມູນ​ສອນ**

**ກຳມະການ​ສູນ​ກາງ​ພັກ, ປະທານ​ສູນ​ກາງ​ສະຫະພັນ​ແມ່ຍິງ​ລາວ**

**ຕໍ່​ກອງ​ປະຊຸມ​ໃຫຍ່​ຄັ້ງ​ທີ VIII ຜູ້ແທນ​ແມ່ຍິງ​ແຂວງ ຫຼວງພະ​ບາງ**

**ຄັ້ງ​ວັນ​ທີ 3 ກຸມພາ 2015.**

**ຮຽນ:** ສະຫາຍ ດຣ ຄໍາແພງ ໄຊສົມແພງ ກໍາມະການສູນກາງພັກ, ເລຂາພັກແຂວງ, ເຈົ້າແຂວງໆ ຫລວງ

ພະບາງ ​ທີ່​ນັບຖື ​ແລະ ຮັກ​ແພງ.

**ຮຽນ:** ສະຫາຍ ​ນາງ ອຳພອນ ສີວິ​ໄລ​ສັກ ຄະນະ​ບໍລິຫານ​ງານ​ສູນ​ກາງ​ສະຫະພັນ​ແມ່ຍິງ​ລາວ,

ກຳມະການ​ພັກ​ແຂວງ, ​ປະທານ​ສະຫະພັນ​ແມ່ຍິງ​ແຂວງ.

**ຮຽນ:** ຄະນະ​ປະທານ​ກອງ​ປະຊຸມ ທີ່​​ເຄົາລົບ ​ແລະ ນັບຖື.

ນັບຖື​ ​ແລະ ຮັກ​ແພງ ບັນດາ​ສະຫາຍ ຄະນະ​ປະທານ​ສະຫະພັນ​ແມ່ຍິງ​ແຂວງຊຸດທີ VIII, ບັນດາ

ສະຫາຍຜູ້​ແທນສົມບູນ, ພະນັກງານ​ບຳນານ, ​ທ່ານ​ແຂກ ທີ່​ມີ​ກຽດ ທ່ານ​ຍິງ-ທ່ານ​ຊາຍ.

ຂ້າພະ​ເຈົ້າ ​ໃນ​ນາມ​ຕາງໜ້າ​ໃຫ້​ຄະນະ​ພັກ, ຄະນະ​ປະທານ​ສູນ​ກາງ​ສະຫະພັນ​ແມ່ຍິງ​ລາວ ​ແລະໃນ​ນາມ​ສ່ວນ​ຕົວ​ຮູ້ສຶກ​ເປັນ​ກຽດ​ຢ່າງ​ສູງ​ທີ່​ໄດ້​ເຂົ້າ​ຮ່ວມ​ກອງ​ປະຊຸມ​ໃຫຍ່​ຄັ້ງ​ທີ VIII ​ຜູ້​ແທນ​ແມ່ຍິງ​ແຂວງຫຼວງພະ​ບາງ ບົນ​ດິນ​ແດນ​ແຫ່ງ​ເມືອງ​ມໍ​ລະ​ດົກ​ໂລກ​ແຫ່ງນີ້ ຊຶ່ງເປີດຂຶ້ນອັນເຕັມໄປດ້ວຍບັນຍາກາດອັນອົບອຸ່ນ ແລະເນື້ອໃນອັນອຸດົມສົມບູນ.

​ໃນ​ໂອກາດ​ທີ່​ມີ​ຄວາມໝາຍສຳຄັນ​ນີ້ຂ້າພະ​ເຈົ້າ ຂໍ​ສະ​ແດງ​ຄວາມ​ຄຳນັບ​ຊົມ​ເຊີຍ​ກອງ​ປະຊຸມ​ໃຫຍ່​ຂອງ​ພວກ​ສະຫາຍ ​ແລະ ຂໍ​ນຳ​ເອົາ​ຄວາມ​ສາມັກຄີ​ຮັກ​​ແພງອັນ​ສະ​ນິດ​ສະໜົມ, ຄວາມ​ຢ້ຽມຢາມ​ຖາມ​ຂ່າວ, ຄວາມ​ຮູ້​ບຸນຄຸນ​ອັນ​ສູງ​ສົ່ງ​ມາ​ຍັງ​ຄະນະ​ພັກ-ອົງການ​ປົກຄອງ​ທຸກ​ຂັ້ນ, ຄະນະ​ນຳ​ສະຫະພັນ​ແມ່ຍິງ, ອາ​ດີດ​ການ​ນຳ​ຂອງ​ສະຫະພັນ​ແມ່ຍິງ​ແຂວງ, ພະນັກງານ​ປະຕິວັດ​ອາວຸ​ໂສ, ບັນດາ​ສະຫາຍ​ຜູ້​ແທນ​ສົມບູນ, ​ແຂກ​ຜູ້​ມີ​ກຽດ​ທີ່​ເຂົ້າ​ຮ່ວມ​ກອງ​ປະຊຸມ​ຄັ້ງ​ນີ້, ​ເຊິ່ງຍາມ​ໃດ​ກໍ່​ໃຫ້ການ​ສະໜັບສະໜູນການຈັດ​ຕັ້ງ​ສະຫະພັນ​ແມ່ຍິງ ພ້ອມ​ດຽວ​ກັນ​ນີ້​ໂດຍ​ຜ່ານ​ບັນດາ​ສະຫາຍ ຂ້າພະ​ເຈົ້າ​ຂໍ​ຝາກ​ຄວາມ​ສາມັກຄີ​ຮັກ​ແພງ ​ແລະ ຄຳ​ອວຍພອນ​ໄຊ​ອັນ​ປະ​ເສີດ​ໄປ​ຍັງ​ເອື້ອຍ​ນ້ອງ​ແມ່ຍິງ​ລາວ​ບັນດາ​ເຜົ່າ​ໃນ​ທົ່ວ​ແຂວງ​ມານະ​ໂອກາດ​ນີ້​ດ້ວຍ.

ພ້ອມ​ດຽວ​ກັນ​ນີ້​ຂ້າພະ​ເຈົ້າຂໍ​ສະ​ແດງ​ຄວາມ​ຂອບ​ໃຈ ​ແລະ ຍ້ອງຍໍ​ສັນລະ​ເສີນ​ມາ​ຍັງຄະນະ​ພັກ, ອົງການ​ປົກຄອງ​ທຸກ​ຂັ້ນ​ໂດຍ​ສະ​ເພາະ​ແມ່ນ​ບັນດາ​ສະຫາຍ​ໃນ​ຄະນະ​ປະຈຳພັກ​ແຂວງຫຼວງພະ​ບາງ ທີ່​ໄດ້​ເອົາ​ໃຈ​ໃສ່​​ຊີ້​ນຳໆພາ​ຫ້າງ​ຫາ​ກະກຽມ ​ແລະ​ດຳ​ເນີນ​ກອງ​ປະຊຸມ​ໃຫຍ່​ຄັ້ງ​ນີ້, ຂໍ​ຊົມ​ເຊີຍ​ມາ​ຍັງ​ຄະນະ​ປະທານ​ສະຫະພັນ​ແມ່ຍິງ​ແຂວງ, ຄະນະ​ສະຫະພັນ​ແມ່ຍິງ​ທຸກ​ຂັ້ນ, ສະມາຊິກ​ສະຫະພັນ​ແມ່ຍິງ, ​ແມ່ຍິງ​ລາວ​ບັນດາ​ເຜົ່າ, ບັນດາ​ຊັ້ນ​ຄົນທົ່ວ​ແຂວງຫຼວງພະ​ບາງ ທີ່​ໄດ້​ພ້ອມ​ກັນ​ອອກ​ແຮງ​ເຄື່ອນ​ໄຫວ​ສ້າງ​ຜົນງານ, ສ້າງ​ຂະ​ບວນການ​ເຊິ່ງ​ໄດ້​ເປັນ​ການ​ສ້າງ​ເງື່ອນ​ໄຂ​ໃຫ້​ກອງ​ປະຊຸມ​ໃຫຍ່​ຄັ້ງ​ທີ VIII ​ຜູ້​ແທນ​​ແມ່ຍິງ​ແຂວງຫຼວງພະ​ບາງ ​ໄດ້​ໄຂ​ຂຶ້ນ​ຢ່າງ​ເປັນ​ທາງ​ການ​ໃນ​ຄັ້ງ​ນີ້.

**(ຂໍ​ສະ​ແດງ​ຄວາມ​ຊົມ​ເຊີຍ​ຢ່າງ​ສຸດ​ອົກ​ສຸດ​ໃຈ)**

**ບັນດາ​ທ່ານ ບັນດາ​ສະຫາຍ ທີ່​ນັບຖື ​ແລະ ຮັກ​ແພງ**

ການ​ດຳ​ເນີນ​ກອງ​ປະຊຸມ​ໃຫຍ່ ​ຄັ້ງ​ທີ VIII ​ຜູ້​ແທນ​ແມ່ຍິງ​ແຂວງຫຼວງພະ​ບາງ​ໃນ​ຄັ້ງ​ນີ້ ​ແມ່ນ​ສຸດ​ທີ່​ມີ​ຄວາມ ໝາຍສຳຄັນ ມັນໄດ້ສະ​ແດງ​ເຖິງ​ຄວາມ​ຮັບຜິດຊອບ​ສູງຂອງ​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງຫຼວງພະ​ບາງ ຊຸດທີ VII ຕໍ່​ການ​ນຳພາ​ການຈັດ​ຕັ້ງ​ສະຫະພັນ​ແມ່ຍິງ​ແຕ່ລະ​ຂັ້ນ ​ເຄື່ອນ​ໄຫວ​ຕາມ​ພາລະ​ບົດບາດ, ໜ້າທີ່​ຂອງຕົນ ທັງ​ເປັນ​ການເອກອ້າງຜົນງານ​ການ​ເຄື່ອນ​ໄຫວ​ຂອງ​ການຈັດ​ຕັ້ງ​ສະຫະພັນ​ແມ່ຍິງ​, ​ສະມາຊິກ​ສະຫະພັນ​ແມ່ຍິງ ​ແລະ ການ​ເຂົ້າ​ຮ່ວມ​ຂອງ​ແມ່ຍິງ​ບັນດາເຜົ່າ, ບັນດາຊັ້ນ​ຄົນ​ໃນ​ທົ່ວ​ແຂວງ ຕໍ່​ການຈັດ​ຕັ້ງ​ປະຕິບັດ​ມະຕິ​ກອງ​ປະຊຸມ​ໃຫຍ່​ຄັ້ງ​ທີ VII ຜູ້​ແທນ​ແມ່ຍິງ​ແຂວງຫຼວງພະ​ບາງ ທັງ​ເປັນ​ການ​ຢັ້ງຢືນ​ໃຫ້​ເຫັນ​ເຖິງ​ການ​ເຕີບ​ໃຫຍ່​ຂະຫຍາຍຕົວ​ຂອງ​ການຈັດ​ຕັ້ງ​ສະຫະພັນ​ແມ່ຍິງ​ແຕ່ລະ​ຂັ້ນ ​ແລະຂະ​ບວນການ​ຂອງ​ແມ່ຍິງ​ແຂວງຫຼວງພະ​ບາງ ທີ່ຍາມ​ໃດ​ກໍ່​ຕິດ​ພັນ​ກັບ​ຂະ​ບວນການ​ເຄື່ອນ​ໄຫວ​ຂອງ​ສະຫະພັນ​ແມ່ຍິງ​ລາວ​ໃນ​ທົ່ວ​ປະ​ເທດ.

ຕະຫຼອດ​ໄລຍະ​ແຫ່ງ​ການຈັດ​ຕັ້ງ​ປະຕິບັດ​ມະຕິ​ກອງ​ປະຊຸມ​ໃຫຍ່​ ຂອງ​ຜູ້​ແທນ​ແມ່ຍິງ​ແຂວງຫຼວງພະ​ບາງ ຄັ້ງ​ທີ VII ຄະນະ​ພັກ, ຄະນະ​ປະທານສູນກາງສະຫະພັນແມ່ຍິງລາວ ພ້ອມ​ດ້ວຍ​ພະນັກງານ​ນຳພາ, ພະນັກງານຫຼັກ​ແຫຼ່ງ ກໍ່ມີຄວາມເປັນຫ່ວງເປັນໄຍໃກ້ສິດຕິດແທດ, ​ຊີ້​ນຳ​ໆພາ, ​ເປັນ​ປົກກະຕິ​, ທັງ​ຕິດຕາມ, ຊຸກຍູ້​, ແນະນໍາ, ກໍ່ສ້າງ, ບໍາລຸງ, ຍົກລະດັບຄວາມຮູ້ ຄວາມສາມາດໃຫ້ຄະນະສະຫະພັນແມ່ຍິງຢ່າງຕໍ່ເນື່ອງ ອັນເຮັດໃຫ້ພວກສະຫາຍມີຄວາມເຂັ້ມແຂງຂຶ້ນເປັນກ້າວໆ. ຂ້າພະ​ເຈົ້າ​ຂໍ​ສະ​ແດງ​ຄວາມ​ເຫັນ​ດີ​ເປັນ​ເອກະ​ພາບຕໍ່ກັບ​ຮ່າງ​ບົດ​ລາຍ​ງານ​ການ​ເມືອງທັງ 2 ພາກ ທີ່​ຍົກ​ໃຫ້​ເຫັນ​ຜົນງານທີ່ພົ້ນເດ່ັນໃນ​ການ​ເຄື່ອນ​ໄຫວ​ຂອງ​ສະຫະພັນ​ແມ່ຍິງ ​ແລະ ​ແມ່ຍິງ​ບັນດາ​ເຜົ່າ​ໃນ​ທົ່ວ​ແຂວງ​ເປັນ​ຕົ້ນແມ່ນ:

ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ​ໄດ້​ຕັ້ງໜ້າ​ສຶກສາ​ອົບຮົມ​ການ​ເມືອງ-​ແນວ​ຄິດ ​ໃຫ້​ສະມາຊິກ​ສະຫະພັນ​ແມ່ຍິງ, ​ແມ່ຍິງ​ລາວ​ບັນດາ​ເຜົ່າ​ທົ່ວ​ແຂວງ​ໃຫ້​ຮັບ​ຮູ້, ​ເຊື່ອມ​ຊຶມ ​ແລະ ກຳ​ແໜ້ນ​ແນວທາງ​ນະ​ໂຍບາຍ​ຂອງ​ພັກ, ກົດ ໝາຍ​ ​ແລະລະບຽບ​ການ​ຕ່າງໆ​ຂອງ​ລັດ, ມະຕິ ​ແລະແຜນ​ພັດທະນາເສດຖະກິດ -ສັງຄົມ​ຂອງ​ອົງການ​ປົກຄອງ​ທ້ອງ​ຖິ່ນ, ຂອງ​ສະຫະພັນ​ແມ່ຍິງ​ລາວ​ດ້ວຍຫຼາຍຮູບ, ຫຼາຍສີ ຢ່າງມີຫົວຄິດປະດິດສ້າງ, ເຮັດຕິດພັນກັບຂະບວນການຫັນລົງຮາກຖານ.

ພວກສະຫາຍຍັງໄດ້ເອົາໃຈໃສ່ປຸກລະດົມ, ປູກຈິດສໍານຶກໃຫ້ລູກຫລານຮູ້ອານຸລັກ, ຮັກສາ ​ແລະ​ເສີມຂະຫຍາຍ​ມູນ​ເຊື້ອ​ວັດທະນະທຳ​ອັນ​ດີງາມ​ຂອງ​ເຜົ່າໃຫ້ຍືນຍົງຄົງຕົວຄຽງຄູ່ກັບການອະນຸລັກຮັກສາເມືອງມໍລະດົກໂລກ ເຊິ່ງສະແດງອອກໃນພຶດຕິກໍາຂອງແມ່ຍິງຫລວງພະບາງຍັງມີຄວາມ​ມອົດທົນ​ດຸໝັ່ນ​ໃນ​ການ​ອອກ​ແຮງ​ງານ, ສ້າງ​ເສດຖະກິດ​ຄອບຄົວ​ດ້ວຍ​ການ​ເສີມ​ຂະຫຍາຍ​ອາຊີບ​ທີ່​ເປັນ​ມູນ​ເຊື້ອ​ໃນ​ວຽກ​ງານ​ຫັດຖະກຳ​ຕ່ຳຫູກ​ທໍ​ໄໝ, ປຸງ​ແຕ່ງ​ອາຫານ, ມີ​ຄວາມ​ບໍລິສຸດ​ສັດ​ຊື່​ຮັກ​ລູກ​ແພງ​ຜົວ, ສາມັກຄີ​ເອື້ອ​ເຟື້ອ​​ເພື່ອ​ແຜ່​ຕໍ່​ຍາດ​ພີ່ນ້ອງ​ກໍ່​ຄື​ແຂກ​ບ້ານ​ແຂກ​ເມືອງ, ແບບແຜນ​ການ​ດຳລົງ​ຊີວິດ, ກິລິຍາ ມາລະຍາດ, ການ​ເຄື່ອນ​ໄຫວ​ສິລະ​ປະ​ວັນນະຄະດີ ທີ່​ສ່ອງ​ແສງ​ເຖິງ​ອາ​ລິ​ຍະ​ທຳ​ອັນ​ໂດດ​ເດັ່ນ ຂອງ​ປະຊາຊົນຫຼວງພະ​ບາງ ​ແຕ່​ອາ​ດີດ​ເຖິງ​ປະຈຸ​ບັນ​. ​ເຊິ່ງຈຸດ​ດັ່ງກ່າວ​ໄດ້​ເປັນ​ການ​ປະກອບສ່ວນ​ສ້າງ​ກຽດສື່​ສຽງ​ໃຫ້​ແຂວງ​ຫຼວງ​ພະ​ບາງ ກໍ່​ຄື​ເມືອງ​ມໍລະດົກ​ໂລກ​ແຫ່ງ​ນີ້​ໄດ້​ຮັບ​ການ​ຍ້ອງຍໍ​ສັນລະ​ເສີນ​ຈາກ​ແຂກ​ພາຍ​ໃນ ​ແລະ ຕ່າງປະ​ເທດ​ທີ່​ເຂົ້າ​ມາທ່ຽວຊົມເມືອງ ຫລວງພະບາງ; ໃນຍຸກແຫ່ງການພັດທະນາ ເອື້ອຍນອ້ງແມ່ຍິງທີ່ເປັນພະນັກງານ​, ທະຫານ, ຕໍາຫລວດກໍ່ແຂ່ງຂັນກັນຊອກຮູ້ຮໍ່າຮຽນ, ​ຍົກ​ລະດັບ​ທາງ​ດ້ານ​ທິດ​ສະ​ດີກາ​ນ​ເມືອງ, ວິຊາ​ສະ​ເພາະ, ວິຊາ​ຊີບ​ໃນ​ລະດັບ​ຕ່າງໆ ນັບມື້ນັບ​ເພີ່ມ​ຂຶ້ນ, ​ເຊິ່ງ​ເປັນ​ການ​ສ້າງ​ເງື່ອນ​ໄຂ​ໃຫ້​ແມ່ຍິງ​ໄດ້​ບັນຈຸ​ຊັບຊ້ອນ​ເຂົ້າ​ເປັນການນໍາໃນການຈັດຕັ້ງພັກ - ລັດ​ໃນ​ທຸກ​ຂົງ​ເຂດ​ວຽກ​ງານ; ພວກສະຫາຍຍັງເປັນເຈົ້າ​ການ​ເຂົ້າ​ຮ່ວມ ​ແລະ ປຸກລະດົມ​ສະມາຊິກ​ສະຫະພັນ​ແມ່ຍິງ​ ​ແລະ ​ແມ່ຍິງ​ບັນດາ​ເຜົ່າ​ປະກອບສ່ວນ​ຢ່າງ​ຕັ້ງໜ້າ​ເຂົ້າ​ໃນ​ວຽກ​ງານ​ປ້ອງ​ກັນຊາ​ດປ້ອງ​ກັນ​ຄວາມ​ສະຫງົບ,ນັບທັງ​ດ້ານ​ວັດຖຸ​ປັດ​ໃຈ ແລະສະຕິປັນຍາ, ເອື້ອຍນອ້ງຢູ່ຖັນແຖວພະນັກງານ, ທະຫານຕໍາຫລວດ ກໍໄດ້ແຂ່ງຂັນກັບເພດຊາຍພັດທະນາຄວາມຮູ້ ຄວາມສາມາດຂອງຕົນເຮັດໃຫ້ຈໍານວນການນໍາເພດຍິງແຕ່ລະຂັ້ນເພີ່ມຂຶ້ນ. ເອື້ອຍນອ້ງແມ່ຍິງຢູ່ຮາກຖານບ້ານກໍ່ຄື່ນຄົວພັດທະນາຊີວິດການເປັນຢູ່ຂອງຄອບຄົວ, ຟື້ນຟູ ແລະເສີມຂະຫຍາຍມູນເຊື້ອສີໄມ້ລາຍມືມາຜະລິດເປັນສິນຄ້າ ຕິດພັນກັບການສ້າງຕັ້ງກອງທຶນ ເຮັດໃຫ້ຄອບຄົວຫລຸດພົ້ນອອກຈາກຄວາມທຸກຍາກ ແລະກໍ່ເກີດມີໜໍ່່ແໜງຕົວແບບນັບມື້ນັບຫລາຍຂຶ້ນ.

​ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ ຍັງ​ໄດ້​ເປັນ​ເຈົ້າ​ການ​ໃນ​ການ​ປຸກລະດົມ​ເອື້ອຍ​ນ້ອງ​ແມ່ຍິງ​ບັນດາ​ເຜົ່າ ​ແລະ ປະຊາຊົນ​ໃຫ້ສົ່ງເສີມ​ລູກຫຼານທັງ​ຍິງ-ຊາຍ ​ໄດ້ສຶກສາຮໍ່າຮຽນຢ່າງເທົ່າທຽມກັນ; ແມ່ຍິງ ແລະເດັກນອ້ຍໃຫ້​ໄປ​ຮັບ​ການ​ສັກ​ຢາ ​ແລະ ຢອດ​ຢາລະບຽບການຂອງແພດ, ຜູ້​ຖືພາກໍ່ໃຫ້​ໄປ​ຝາກ​ທ້ອງ, ​ເກີດ​ລູກ​ຢູ່​ໂຮງໝໍ​, ສຸກສາລາ, ແລະ​ລ້ຽງ​ລູກ​ດ້ວຍ​ນົມ​ແມ່​ພຽງ​ຢ່າງ​ດຽວ.

ຂ້າພະ​ເຈົ້າ​ເຊື່ອ​ວ່າ​ຜົນສຳ​ເລັດ​ໃນ​ການຈັດ​ຕັ້ງ​ປະຕິບັດ​ມະຕິ​ກອງ​ປະຊຸມ​ໃຫຍ່​ຄັ້ງ​ທີ VI ຂອງ​ອົງຄະ​ນະ​ພັກ​​ແຂວງ ​ແມ່ນ​ລວມມີ​ຜົນງານ​ການ​ຈັດຕັ້ງສະຫະພັນແມ່ຍິງ ​ແລະ ຜົນງານ​ຂອງ​ແມ່ຍິງ​ບັນດາ​ເຜົ່າ​​ແຂວງຫຼວງພະ​ບາງ.

ຜ່ານ​ການ​ເອົາ​ໃຈ​ໃສ່​ໃນ​ການ​ນຳພາ ​ເຄື່ອນ​ໄຫວ​ຂອງ​ຄະນະ​ສະຫະພັນ​ແມ່ຍິງ, ການຊີ້ນໍາໆພາຂອງ​ຂອງ​ຄະນະ​ພັກ​ທຸກ​ຂັ້ນ ​ແລະເອື້ອອໍານວຍ, ການ​ຮ່ວມ​ມື​ຂອງອົງການຈັດຕັ້ງ, ຂະແໜງການ​ທີ່​ກ່ຽວຂ້ອງ ​ເຮັດ​ໃຫ້​ເອື້ອຍນອ້ງແມ່ຍິງ​ແຂວງຫຼວງພະ​ບາງ ​ໄດ້​ຮັບ​ການ​ພັດທະນາ​ຢ່າງ​ຕໍ່​ເນື່ອງ ​ມີຫຼາຍສະຫາຍ, ຫລາຍໜ່ວຍ​​ໄດ້​ຮັບ​ການ​ຍ້ອງຍໍ​ຊົມ​ເຊີຍ​ປະດັບຫຼຽນ​ໄຊ, ຫຼຽນກາ ​ແລະ ​ໃບ​ຍ້ອງຍໍ​ຂັ້ນ​ຕ່າງໆຈາກ​ພັກ, ລັດຖະບານ, ສະພາ​ແຫ່ງຊາດ, ສູນ​ກາງ​ສະຫະພັນ​ແມ່ຍິງ​ລາວ ​ແລະ ຈາກ​ຄະນະ​ນຳ​ຂອງ​ແຂວງຫຼວງພະ​ບາງ, ພ້ອມ​ນັ້ນ​ກໍ່​ໄດ້​ຮັບ​ການ​ໄວ້​ເນື້ອ​ເຊື່ອ​ໃຈ​ຈາກ​ພັກ-ລັດ ​ແລະ ອົງການ​ມະຫາຊົນ ມອບໝາຍໜ້າທີ່​ວຽກ​ງານ​ທີ່​ສຳຄັນ​ຂັ້ນ​ຕ່າງໆ​ໃຫ້​ແມ່ຍິງ​ຮັບຜິດຊອບ.

**ບັນດາ​ທ່ານ​ທີ່​ນັບຖື ​ແລະ ຮັກ​ແພງ!**

​ໃນຮ່າງ​ບົດ​ລາຍ​ງານ​ການ​ເມືອງ​ຄັ້ງ​ນີ້ ນອກຈາກ​ໄດ້​ສະຫຼຸບຕີ​ລາຄາ​ຜົນງານການ​ເຄື່ອນ​ໄຫວຂອງ​ສະຫະພັນ​ແມ່ຍິງ​ແຂວງ ​ໃນ​ໄລຍະ 5 ປີ ຜ່ານ​ມາແລ້ວຍັງ​ໄດ້​ກຳນົດ​ຄາດໝາຍສູ້​ຊົນ, ທິດ​ທາງ​ລວມ ​ແລະ ໜ້າທີ່​ຈຸດ​ສຸມ​ແຕ່​ລະ​ດ້ານ ​ແຕ່​ນີ້​ຮອດ​ປີ 2019 ​ເຊິ່ງ​ເປັນ​ບ່ອນອີງ​ໃຫ້​ຄະນະ​ນຳ ​ແລະ ສະມາຊິກ​ສະຫະພັນ​ແມ່ຍິງ​ນຳ​ໄປ​ຈັດ​ຕັ້ງ​ຜັນ​ຂະຫຍາຍໃນຕໍ່ໜ້າ. ​ຂ້າພະ​ເຈົ້າ​ຂໍ​ສະ​ແດງ​ຄວາມ​ເຫັນ​ດີ ​ແລະ ຕີ​ລາຄາ​ສູງ​ຕໍ່​ການ​ປະກອບ​ຄຳ​ເຫັນ ຂອງການນໍາອົງການແນວລາວສ້າງຊາດແຂວງ, ອົງການຈັດຕັ້ງມະຫາຊົນຂັ້ນແຂວງ, ຕາງໜ້າສະຫະພັນ​ແມ່ຍິງ​ເມືອງ, ຕົວ​ແບບ​ດ້ານ​ຕ່າງໆ ​ເຊິ່ງທັງໝົດລ້ວນແຕ່ເປັນ​ບົດຮຽນ​ທີ່​ມີຄ່າ​ໃຫ້​ແກ່​ຄະນະ​ນຳ​ສະຫະພັນ​ແມ່ຍິງ​ທຸກ​ຂັ້ນ ​ໂດຍ​ສະ​ເພາະ​ແມ່ນ​ບັນດາ​ສະຫາຍ​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງຫຼວງພະ​ບາງ ຊູດທີ VIII ນຳ​ໄປໝູນ​ໃຊ້​ເຂົ້າ​ໃນ​ການຈັດ​ຕັ້ງ​ຜັນຂະຫຍາຍ​ມະຕິ​ກອງ​ປະຊຸມ​ໃຫຍ່​ຂອງ​ພວກ​ສະ​ຫາຍ. ພິ​ເສດ ຂ້າພະ​ເຈົ້າ​ຂໍ​ສະ​ແດງ​ຄວາມ​ເປັນ​ເອກະ​ພາບ​ຢ່າງ​ສູງ ກ່າວ​ຍ້ອງຍໍ​ຊົມ​ເຊີຍ​ຕໍ່​ການ​ໂອ້​ລົມ​ຂອງ ສສະຫາຍ ດຣ. ຄໍາແພງ ໄຊສົມແພງ ທີ່​ໄດ້​ກ່າວ​ຕໍ່​ຜູ້​ແທນ​ກອງ​ປະຊຸມ​ໃຫຍ່​ຄັ້ງ​ນີ້, ຊຶ່ງ​ຄຳ​ເຫັນ​ໂອ້​ລົມ​ຂອງ​ສະຫາຍ ​ໄດ້​ຢັ້ງຢືນ​ເຖິງ​ຄວາມ​ເອົາ​ໃຈ​ໃສ່​ໃນ​ການ​ຊີ້​ນຳ ນຳພາ​ຂອງ​ຄະນະ​ພັກ​ທຸກ​ຂັ້ນ ຕໍ່​ກັບ​ອົງການ​ຈັດ​ຕັ້ງ​ສະຫະພັນ​ແມ່ຍິງ​ ​ແລະ ຢັ້ງຢືນ​ຕໍ່​ຜົນງານ​ການ​ເຄື່ອນ​ໄຫວ​ຂອງ​ສະມາຊິກ​ສະຫະພັນ​ແມ່ຍິງ ​ແລະແມ່ຍິງ​ບັນດາ​ເຜົ່າ​ທົ່ວ​ແຂວງ; ສະ​ນັ້ນ ​ບັນດາ​ສະຫາຍ​ໃນ​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງຫຼວງພະ​ບາງ ຊຸດ​ນີ້ ກໍ່​ຄື​ບັນດາ​ສະຫາຍ​ຜູ້​ແທນ​ສົມບູນ​ຂອງ​ກອງ​ປະຊຸມ​ໃຫຍ່ ຈົ່ງ​ພ້ອມ​ກັນ​ນຳ​ເອົາ​ຄຳ​ເຫັນ​ທີ່​ມີ​ລັກສະນະ​ເປັນ​ທິດ​ຊີ້​ນຳ, ​ເປັນ​ນະ​​ໂຍບາຍ​ ທັງ​ເປັນ​ການ​ມອບໝາຍຄວາມຮັບຜິດຊອບ ​ເພື່ອ​ຈັດ​ຕັ້ງປະຕິບັດໃຫ້ສຳ​ເລັດ​ຕາມ​ລະດັບ​ຄາດໝາຍ.

ຜົນງານ​ທີ່​ຄະນະ​ສະຫະພັນ​ແມ່ຍິງ, ສະມາຊິກ​ສະຫະພັນ​ແມ່ຍິງ ​ແລະ ​ແມ່​ຍິງ​ບັນດາ​ເຜົ່າ​ທົ່ວ​ແຂວງຫຼວງພະ​ບາງ ຍາດ​ມາ​ໄດ້​ໃນ​ຄັ້ງ​ນີ້ ​ໄດ້​ຢັ້ງຢືນ​ເຖິງ​ຄວາມ​ເອົາ​ໃຈ​ໃສ່​ດ້ວຍ​ຄວາມ​ຮັບຜິດຊອບ​ສູງ​ ຂອງ​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງຫຼວງພະ​ບາງ ຊຸດ​ທີ VII, ຄວາມ​ເປັນ​ເອກະ​ພາບ​ຂອງ​ສະມາຊິກ​ສະຫະພັນ​ແມ່ຍິງ ​ທັງເປັນປັດ​ໃຈ​ສຳຄັນ​ອັນໜຶ່ງ ​ແມ່ນ​ການ​ຊີ້​ນຳ ນຳພາ​ຂອງ​ຄະນະ​ພັກ-ອົງການ​ປົກຄອງ​ແຕ່ລະ​ຂັ້ນ ​ໄດ້​ເອົາ​ໃຈ​ໃສ່​ໃກ້​ຊິດ​ຕິດ​ແທດ​ໃນ​ການ​ຄຸ້ມ​ຄອງ​ນຳພາ, ສ້າງ​ເງື່ອນ​ໄຂ​ອຳນວຍ​ຄວາມ​ສະດວກ, ຕອບ​ສະໜອງທຶນຮອນ, ການສະໜັບສະໜູນຂອງ​ຂະ​ແໜງການ​ທີ່​ກ່ຽວຂ້ອງ, ອົງການ​ແນວ​ລາວ​ສ້າງ​ຊາດ ​ແລະ ອົງການ​ມະຫາຊົນ​ດ້ວຍ​ກັນ ຊຶ່ງ​ໄດ້​ສ້າງ​ເງື່ອນ​ໄຂ​ໃຫ້​ອົງການ​ຈັດ​ຕັ້ງ​ສະຫະພັນ​ແມ່ຍິງ​ທຸກ​ຂັ້ນ​ໄດ້​ເຄື່ອນ​ໄຫວ​ຕາມ​ພາລະ​ບົດບາດ ໜ້າທີ່​ຂອງ​ຕົນ. ຜົນງານ​ດັ່ງກ່າວ​​ໄດ້​ເປັນ​ການ​ປະກອບສ່ວນ​ອັນ​ໃຫຍ່ຫຼວງ​ເຂົ້າ​ໃນ​ຜົນງານ​ລວມຂອງ​ແມ່ຍິງ​ລາວ​ທົ່ວ​ປະ​ເທດ, ທັງ​ເປັນ​ຜົນງານ​ທີ່​ຢັ້ງຢືນ​ເຖິງ​ການ​ປະກອບສ່ວນ​ຂອງ​ຂະ​ບວນການ​ແມ່ຍິງ ຕໍ່​ການ​ປະຕິບັດ​ກອງ​ປະຊຸມ​ໃຫຍ່​ຄັ້ງ​ທີ VI ຂອງອົງຄະ​ນະພັກ, ​ແຜນ​ພັດທະນາ​ເສດຖະກິດ-ສັງຄົມ ຂອງ​ແຂວງ ຫຼວງພະ​ບາງ.

ໂອກາດ​ອັນ​ມີ​ຄວາມໝາຍສຳຄັນ​ນີ້, ອີກ​ເທື່ອໜຶ່ງ ຂ້າພະ​ເຈົ້າ ​ຕາງໜ້າ​ໃຫ້​ຄະນະ​ພັກ-ຄະນະ​ປະທານ​ສູນ​ກາງ​ສະຫະພັນ​ແມ່ຍິງ​ລາວ ຂໍ​ສະ​ແດງ​ຄວາມ​ຮູ້​ບຸນຄຸນ​ຕໍ່​ຄະນະ​ພັກ-ອົງການ​ປົກຄອງ​ທຸກ​ຂັ້ນ. ພິ​ເສດ​ຂໍ​ສະ​ແດງ​ຄວາມ​ຮູ້​ບຸນຄຸນ, ຍ້ອງຍໍ​ສັນລະ​ເສີນ​ຕໍ່​ສະຫາຍ ດຣ ຄໍາແພງ ໄຊສົມແພງ ເລຂາພັກແຂວງ ແລະ ບັນດາສະຫາຍ ຮອງເລຂາພັກແຂວງ, ຄະນະປະຈໍາພັກແຂວງ ​ເຊິ່ງຍາ​ມ​ໃດ​ກໍ່​ໄດ້​ເອົາ​ໃຈ​ໃສ່​ໃກ້​ສິດ​ຕິດ​ແທດ, ​ໃຫ້ການ​ຊີ້​ນຳ​ຢ່າງ​ລະອຽດຕໍ່ຄະນະບໍລິຫານງານສະຫະພັນແມ່ຍິງແຂວງ ​ແລະຍ້ອງຍໍ​ສັນລະ​ເສີນ​ຕໍ່​ຜົນສຳ​ເລັດ ​ໃນ​ການ​ປ່ອນ​ບັດ​ຄັດ​ເລືອກ​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ ຊຸດ​ທີ VIII ຈໍານວນ 29 ສະຫາຍ ຊຶ່ງ​ບັນດາ​ສະຫາຍ​ເຫຼົ່ານີ້​ແມ່ນ​ປະກອບ​ດ້ວຍ​ພະນັກງານ​ເພດ​ຍິງ ທີ່​ມີ​ຄຸນ​ທາດ​ການ​ເມືອງໜັກ​ແໜ້ນ, ມີ​ບົດຮຽນ, ປະສົບ​ການ​ໃນ​ການ​ຄຸ້ມຄອງ-ນຳ​ພາການຈັດ​ຕັ້ງ​ສະຫະພັນ​ແມ່ຍິງ ແລະເປັນ​ຕົວ​ແທນ​ສະມາຊິກ​ສະຫະພັນ​ໃນ​ທຸກ​ຂົງ​ເຂດ​ວຽກ​ງານ. ຜົນສຳ​ເລັດ​ນີ້​ໄດ້​ສະ​ແດງ​ເຖິງ​ຄວາມ​ຮັບຜິດຊອບ​ສູງ​ຕໍ່ໜ້າທີ່​ການ​ເມືອງ​ຂອງ​ຜູ້​ແທນ​ສົມບູນ ຂອງ​ກອງ​ປະຊຸມ​ໃຫຍ່ ຖື​ໂອກາດ​ນີ້​ຮຽນ​ເຊີນ​ບັນດາ​ທ່ານ​ແຂກ, ຜູ້​ແທນ​ກອງ​ປະຊຸມ​ໃຫຍ່​ຕົບມື​ຊົມ​ເຊີຍ​ຕໍ່​ຜົນສຳ​ເລັດ​ໃນ​ຄັ້ງ​ນີ້. **(ຂໍ​ຊົມ​ເຊີຍ)**

**ບັນດາ​ທ່ານ​ແຂກ​ທີ່​ມີ​ກຽດ, ຜູ້​ແທນ​ກອງ​ປະຊຸມ​ໃຫຍ່ ທີ່​ຮັກ​ແພງ**

ຜົນງານ​ທີ່​ສະຫະພັນ​ແມ່ຍິງ​ແຂວງ​ຍາດ​ມາ​ໄດ້ນັ້ນ ຖ້າ​ທຽບ​ໃສ່​ຄວາມ​ຮຽກຮ້ອງ​ຕ້ອງການ​ຂອງໜ້າທີ່​ການ​ເມືອງໃນ​ໄລຍະ​ໃໝ່ແລ້ວ ພວກ​ເຮົາ​ຍັງຈະ​ໄດ້​ສືບຕໍ່​ເອົາ​ໃຈ​ໃສ່ບາງດ້ານເປັນຕົ້ນ ແມ່ນສືບຕໍ່ຮັກສາ ແລະເສີມຂະຫຍາຍຜົນງານອັນດີເດັ່ນທີ່ຍາດມາໄດ້ໃນໄລຍະຜ່ານມາ. ເອົາໃຈໃສ່ປັບປຸງ ແກ້ໄຂດ້ານອອ່ນ ຂໍຄົງຄ້າງ. ຢາກເຮັດໄດ້ແນວນັ້ນ ກອ່ນອື່ນໝົດ ຄະນະບໍລິຫານງານສະຫະພັນແມ່ຍິງແຂວງຊຸດໃໝ່ຕອ້ງກໍາແໜ້ນທິດຊີ້ນໍາຂອງຂັ້ນເທິງ ພອ້ມກັນນໍາໄປຄົ້ນຄວ້າ ຈັດຕັ້ງຜັນຂະຫຍາຍຢ່າງປະດິດສ້າງ.

* ສູມໃສ່ປັບປຸງຮູບແບບ, ວິທີ​ການ​ສຶກສາ​ອົບຮົມ​ການ​ເມືອງ​-ແນວ​ຄິດ​ໃຫ້​ແກ່​ສະມາຊິກ​ສະຫະພັນ​ແມ່ຍິງ, ​ແມ່ຍິງ​ບັນດາ​ເຜົ່າ​ ໃຫ້ແທດເໝາະກັບແຕ່ລະຂົງເຂດ, ທອ້ງຖິ່ນ, ເຮັດໃຫ້ທົ່ວເຖິງ, ຕໍ່ເນື່ອງ.
* ປັບປຸງແບບແຜນວິທີເຮັດວຽກ, ເຜີ່ມທະວີຄວາມສາມັກຄີພາຍໃນໝູ່ຄະນະ, ຍຶດໝັ້ນການປະຕິບັດຫລັກການລວມສູນປະຊາທິປະໄຕ, ແບ່ງຄວາມຮັບຜິດຊອບໃຫ້ແຕ່ລະສະຫາຍຢ່າງຈະແຈ້ງ.
* ປັບປຸງ ແລະຂະຫຍາຍການຈັດຕັ້ງສະຫະພັນແມ່ຍິງໃຫ້ກວມທຸກຂົງເຂດ ໂດຍສະເພາະແມ່ນຂົງເຂດທຸລະກິດເອກະຊົນ, ສະຖາບັນການສຶກສາເອກະຊົນ ເພືອ່ໃຫ້ກາຍເປັນກໍາລັງແຮງໃຫ້ແກ່ການຈັດຕັ້ງສະຫະພັນແມ່ຍິງກ
* ຄະນະສະຫະພັນແມ່ຍິງແຕ່ລະເມືອງ, ແຕ່ລະຂະແໜງການ, ກົມກອງຕອ້ງກໍາແໜ້ນມະຕິກອງປະຊຸມໃຫຍ່, ແຜນພັດທະນາແມ່ຍິງແຂວງ ພອ້ມທັງຄົ້ນຄວ້າ, ຜັນຂະຫຍາຍໃຫ້ສອດຄອ່ງກັບສະພາບ, ຈຸດພິເສດຂອງຂະແໜງການ, ທອ້ງຖິ່ນໃຜລາວ ແລະຈັດຕັ້ງປະຕິບັດໃຫ້ເປັນຮູບປະທໍາ.
* ສືບຕໍ່ຈັດຕັ້ງຂະບວນແຂ່ງຂັນ 3 ດີໃຫ້ກວ້າງຂວາງ ທົ່ວເຖິງ,ຕໍ່ເນື່ອງ, ທັງໃຫ້ຮັບປະກັນຄຸນນະພາບ ຖືເອົາຂະບວນດັ່ງກ່າວ ຕິດພັນກັບຂະບວນແຂ່ງຂັນ ຮັກຊາດ ແລະພັດທະນາ, ແລະຕິດພັນກັບການສ້າງຄວາມເຂັ້ມແຂງໃຫ້ແກ່ການຈັດຕັ້ງສະຫະພັນແມ່ຍິງ.
* ເອົາໃຈໃສ່ປະສານສົມທົບກັບຄະນະພັກ, ອົງການປົກຄອງແຕ່ລະຂັ້ນ, ແຕ່ລະຂະແໜງການ ສ້າງແຜນກໍ່ສ້າງພະນັກງານເພດຍິງ ເພືອ່ສືບທອດ ປ່ຽນແທນໄລຍະສັ້ນ, ໄລຍະຍາວ.
* ໂຄສະນາ, ປຸກລະດົມ, ປູກຈິດສໍານຶກລູກຫລານໃຫ້ຮູ້ຮັກວັດທະນະທໍາ,ຂະນົບທໍານຽມ, ຮີດຄອງປະເພນີອັນດີງາມຂອງຊາວ ຫລວງພະບາງໃຫ້ຄຽງຄູ່ກັບການຮັກສາເມືອງມໍລະດົກໂລກໃຫ້ຍືນຍົງຕະຫລອດໄປ.
* ປະຈຸບັນສັງຄົມມີການເປີດກວ້າງ, ຂໍ້ມູນຂ່າວສານ, ສື່ມວນຊົນ ມີການພັດທະນາ ມີທຫງດ້ານຕັ້ງໜ້າ ແລະດ້ານຫຍໍ້ທໍ້ ພວກສະຫາຍຕອ້ງເຜີ່ມທະວີການປະສານສົມທົບກັບພາກສ່ວນທີ່ກ່ຽວຂອ້ງເກັບກໍາສະພາບ ປະກົດການຫຍໍ້ທໍ້ທີ່ເກີດຂຶ້ນໃນໝູ່ແມ່ຍິງ ແລະຮ່ວມກັນແກ້ໄຂໃຫ້ທ່ວງທັນເວລາ.
* ສະພາບຄວາມເປັນຈິງຂອງແມ່ຍິງບັນດາເຜົ່າໃນປະຈຸບັນຍັງມີຈໍານວນບໍ່ໜອ້ຍຕົກຢູ່ໃນສະພາບດອ້ຍໂອກາດ; ພວກສະຫາຍຕອ້ງຄົ້ນຄວ້າຊອກຫາວິທີຊ່ວຍເຫລືອເຂົາເຈົ້າ, ອີກດ້ານໜຶ່ງຢູ່ແຂວງ ຫລວງພະບາງຍັງມີຫລາຍໂຄງການສາກົນພວມມາດໍາເນີນ; ສະນັ້ນ ມັນເປັນເງືອ່ນໄຂເອື້ອອໍານວຍທີ່ດີໃນການຍາດແຍ່ງບົດຮຽນ, ທຶນຮອນມາພັດທະນາເອື້ອຍນອ້ງແມ່ຍິງໃຫ້ມີວຽກເຮັດງານທໍາ ສາມາດສ້າງລາຍຮັບເຂົ້າສູ່ຄອບຄົວຫລາຍຂຶ້ນ ກ້າວເຖິງຫລຸດຜອ່ນຄວາມທຸກຍາກເທື່ອລະກ້າວ.
* ເຜີ່ມທະວີການເຄືອ່ນໄຫວວຽກງານກວດກາ, ຫັນເອົາການກວດກາເປັນໜ້າທີ່ຂອງໝົດທຸກຄົນ ແລະຖືເອົາການກວດກາເປັນວຽກງານປັບປຸງຄຸນນະພາບການຈັດຕັ້ງ, ປັບປຸງຄຸນນະພາບສະມາຊິກ ທັງເປັນບອ່ນອີງໃນການຄົ້ນຄວ້ານະໂຍບາຍ, ແກ້ໄຂບັນຫາ.
* ເອົາໃຈໃສ່ ລາຍງານ, ຂໍທິດຊີ້ນໍາຈາກຄະນະພັກ, ສອ່ງແສງລາຍງານວຽກງານໃຫ້ຂັ້ນເທິງ ນັບທັງສາຍຕັ້ງ ແລະສາຍຂວາງເປັນປົກກະຕິ.

ພາຍຫລັງສໍາເລັດກອງປະຊຸມນີ້ແລ້ວ ພວກສະຫາຍຄະນະບໍໍລິຫານງານສະຫະພັນແມ່ຍິງແຂວງຊຸດໃໝ່ຈົ່ງຮີບຮອ້ນ ຈັດຕັ້ງເຜີຍແຜ່ມະຕິກອງປະຊຸມໃຫຍ່ຂອງຕົນກໍ່ຄືແຜນພັດທະນາແມ່ຍິງແຂວງໃຫ້ທົ່ວເຖິງ ພອ້ມທັງ ນໍາເອົາໄປຫັນເປັນແຜນການ, ໂຄງການອັນລະອຽດ, ເຮັດຢ່າງມີຈຸດສຸມ, ມີການຕິດຕາມ, ປະເມີນຜົນ, ສະຫລຸບຕີລາຄາ

6). ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ ຕ້ອງ​ນຳ​ເອົາ​ມະຕິ​ກອງ​ປະຊຸມ​ໃຫຍ່​ຄັ້ງ​ນີ້​ໄປ​ຈັດ​ຕັ້ງ​ເຜີຍ​ແຜ່ ​ເພື່ອ​ໃຫ້​ສະມາຊິກ​ແມ່ຍິງ ​ແລະ ​ແມ່ຍິງ​ບັນດາ​ເຜົ່າ​ ​ໄດ້​ຮັບ​ຮູ້​ເຊື່ອມ​ຊຶມ ​ແນ​ໃສ່​ປຸກລະດົມ​ໃຫ້​ເຂົາ​ເຈົ້າ​ໄດ້​ເຂົ້າ​ຮ່ວມ​ການ​ປະຕິບັດ, ​ເຮັດ​ໃຫ້​ມະຕິ​ກອງ​ປະຊຸມ​ໃຫຍ່ຄັ້ງ​ນີ້ ກາຍ​ເປັນໜ້າທີ່ ​ແລະ ຄວາມ​ຮັບຜິດຊອບ​ຂອງ​ເຂົາ​ເຈົ້າ. ພ້ອມ​ດຽວກັນ ຄະນະ​ນຳ​ສະຫະພັນ​ແມ່ຍິງ​ແຕ່ລະ​ຂັ້ນ​ຕ້ອງ​ໄດ້​ຫັນ​ເອົາ​ມະຕິ​ກອງ​ປະຊຸມ​ໃຫຍ່ຄັ້ງ​ນີ້ ອອກ​ເປັນ​ແຜນການ, ​ແຜນ​ງານ, ​ໂຄງການ​ລະອຽດສອດຄ່ອງ​ກັບ​ສະພາບ​ຈຸດ​ພິ​ເສດ ​ແລະ ທ່າ​ແຮງ​ຂອງ​ພາກສ່ວນ​ຕົນ ​ແລະ ສອດ​ຄ່ອງກັບ​ແຕ່​ລະ​ກຸ່ມ​ເປົ້າໝາຍ ​ເປັນ​ຕົ້ນ ສຳລັບ​ແມ່ຍິງ​ທີ່​ເປັນ​ພະນັກງານ​ລັດຖະກອນ ພວກ​ເຮົາ​ຕ້ອງ​ປະສານ​ງານ​ກັບ​ຂະ​ແໜງການ​ທີ່​ກ່ຽວຂ້ອງຈະ​ສຸມ​ໃສ່​ພັດທະນາ​ດ້ານ​ໃດ​​ແດ່?, ສຳລັບ​ແມ່ຍິງ​ທີ່​ປະກອບ​ອາຊີບ​ໃນ​ຂົງ​ເຂດ​ກະສິກຳ ຊາວນາ, ຊາວ​ສວນ ພວກ​ເຮົາ​ຈະ​ສຸມ​ໃສ່​ພັດທະນາ​ດ້ານ​ໃດ?, ​ແມ່ຍິງ​ຢູ່​ຕົວ​ເມືອງ​ພວກ​ເຮົາ​ຈະ​ເອົາ​ໃຈ​ໃສ່​ສຶກສາ​ອົບຮົມ​ດ້ານ​ໃດ​ແດ່ ​ແລະ ​ແມ່ຍິງ​ຊົນນະບົດ​ພວກ​ເຮົາ​ຕ້ອງ​ສຸມ​ໃສ່​ພັດທະນາ​ດ້ານ​ການ​ສຶກສາ, ດ້ານ​ສຸຂະພາບ​ຮ່າງກາຍ ​ແລະ ສົ່ງ​ເສີມ​ອາຊີບ​ທີ່​ເປັນ​ມູນ​ເຊື້ອ ​ໃຫ້​ກາຍ​ເປັນ​ອາຊີບ​ທີ່​ມີ​ລາຍ​ຮັບ​ໃຫ້​ເຂົາ​ເຈົ້າ.

7). ສຳລັບ​ແມ່ຍິງ​ທີ່​ດຳ​ເນີນ​ທຸລະ​ກິດ​ນັ້ນ ພວກ​ສະຫາຍ​ຕ້ອງ​ເສີມ​ຂະຫຍາຍ​ຄວາມ​ຮູ້ ຄວາມ​ສາມາດ, ຫົວຄິດ​ປະດິດ​ສ້າງ​ຂອງ​ນັກທຸລະກິດ​ແມ່ຍິງ, ​ແມ່ຍິງ​ຊາວ​ຄ້າຂາຍ, ປະສານ​ສົມ​ທົບ​ກັບ​ພາການ​ຄ້າ​ຂອງ​ແຂວງ, ຄອບຄົວ​ການ​ນຳ​ຂອງ​ແຂ​ວງ ​ແລະ ນັກທຸລະກິດ​ຍິງ ​ເພື່ອ​ເຕົ້າ​ໂຮມ​ເອົາ​ນັກທຸລະກິດ​ຍິງ, ​ແມ່ຍິງ​ຊາວ​ຄ້າຂາຍ​ເຂົ້າ​ການຈັດ​ຕັ້ງ​ດ້ວຍ​ການ​ຈັດ​ໃຫ້​ມີ​ສະມາຄົມ​ນັກທຸລະກິດ​ຍິງ ​ແນ​ໃສ່​ເຕົ້າ​ໂຮມ​ຄວາມ​ສາມັກຄີ, ​ແລກປ່ຽນຄວາມ​ຄິດ​ຄວາມ​ເຫັນ, ​ໃຫ້ການ​ຊ່ວຍ​ເຫຼືອ​ເຊິ່ງກັນ ​ແລະ ກັນ​ໃນ​ການ​ພັດທະນາ​ທຸລະ​ກິດ​ໃຫ້​ມີ​ຜົນສຳ​ເລັດ, ປະກອບ​ສ່ວນ​ເຂົ້າ​ໃນ​ການ​ປະຕິບັດ​​ແຜນ​ພັດທະນາ​ເສດຖະກິດ-ສັງຄົມ​ຂອງ​ແຂວງ ​ແລະ ປະກອບສ່ວນ​ເຂົ້າ​ໃນ​ການຈັດ​ຕັ້ງ​ປະຕິບັດ​ກິດຈະກຳ​ພັດທະນາ​ແມ່ຍິງ ຂອງ​ແຂວງ​ໃຫ້​ມີ​ຜົນສຳ​ເລັດ.

8). ອີກ​ວຽກໜຶ່ງ ທີ່​ພວກ​ສະຫາຍຕ້ອງ​ເອົາ​ໃຈ​ໃສ່​ຕື່ມ​ນັ້ນ ​ແມ່ນ​ການ​ສຶກສາ​ອົບຮົມ ກໍ່ສ້າງ​ຍິງໜຸ່ມ​ໃຫ້​ຮັກສາ​ໄດ້​ຄຸນ​ລັກສະນະ​ທີ່​ເປັນ​ມູນ​ເຊື້ອຂອງ​ແມ່ຍິງ​ລາວ ​ແຕ່​ວຽກນີ້​ພວກ​ສະຫາຍ​ຕ້ອງ​ສົມ​ທົບ​ຢ່າງ​ແໜ້ນ​ແຟ້ນກັບ​ຄະນະ​ຊາວໜຸ່ມ​ແຂວງ, ອົງການ​ປົກຄອງ, ສະ​ຖາ​ບັນ​ການ​ສຶກສາ ​ເພື່ອ​ພ້ອມ​ກັນ​ສະກັດ​ກັ້ນ​ສິ່ງ​ຫຍໍ້ທໍ້​ທີ່​ເກີດ​ຂຶ້ນ​ໃນ​ຖັນ​ແຖວ​ຍິງໜຸ່ມ; ຖື​ສຳຄັນ​ກ່ຽວກັບ​ການ​ປະສານ​​ສົມທົບກັບ​ຄະນະ​ກຳມາ​ທິການ​ສົ່​ງເສີມ​ຄວາມ​ກ້າວໜ້າ​ແມ່ຍິງ ​ແລະ ຄະນະ​ກຳມາ​ທິການ​ເພື່ອ​ແມ່​ເດັກ​ຂັ້ນ​ແຂວງ ​ແລະ ສົມທົບ​ກັບ​ບັນດາ​ຂະ​ແໜງການ​ທີ່​ກ່ຽວຂ້ອງ ​ເພື່ອ​ຈັດ​ຕັ້ງ​ຜັນ​ຂະຫຍາຍ​ມະຕິ​ກອງ​ປະຊຸມ​ໃຫຍ່ ຄັ້ງ​ທີ VIII ຂອງ ​ສະຫະພັນ​ແມ່ຍິງ​ແຂວງ​ຫລວງ​ພະ​ບາງ​ໃຫ້​ປະກົດ​ຜົນ​ເປັນ​ຈິງ.

9.5. ​ໃນ​ຊຸມ​ປີຕໍ່ມາ​ນີ້ ​ແມ່ນ​ຊຸມ​ປີ​ແຫ່ງ​ການ​ປະຕິບັດ​ມະຕິ​ກອງ​ປະຊຸມ​ໃຫຍ່ຜູ້​ແທນ​ແມ່ຍິງ​ລາວ​ທົ່ວ​ປະ​ເທດ ຄັ້ງ​ທີ …… ສະ​ນັ້ນ ໜ້າທີ່​ຂອງ​ຄະນະ​ບໍລິຫານ​ງານ​ຊຸດ​ໃໝ່​ແມ່ນໜັກໜ່ວງ ​ແຕ່​ມີ​ກຽດສະ​ຫງ່າ, ດັ່ງ​ນັ້ນ​ບັນດາ​ສະຫາຍ ຈະ​ຕ້ອງ​ເອົາ​ໃຈ​ໃສ່​ຜ່ານ​ຜ່າ​ທຸກ​ອຸປະສັກ​ຂໍ້​ຫຍຸ້ງຍາກ, ຕ້ອງ​ມີ​ຈິດ​ໃຈ​ອົດທົນ, ມີ​ທັດສະນະ​ມະຫາຊົນ​ກວ້າງ​ຂວາງ ຮັບ​ຟັງ​ຄວາມ​ຄິດ​ເຫັນ​ຂອງ​ຜູ້​ອື່ນ, ຮູ້​ໃຫ້​ກຳລັງ​ໃຈ ​ແລະ ຍ້ອງຍໍ​ສັນລະ​ເສີນ ຕໍ່ຜົນສຳ​ເລັດ​ຂອງໝູ່ຄະນະ ​ແລະ ສະມາຊິກ. ສ້າງ​ໃຫ້​ຕົນ​ເອງ​ມີ​ມະນຸດ​ສຳພັນ​ດີ ​ສາມາດປຸກລະດົມ​ຂົນຂວາຍ​ໃຫ້​ສະມາຊິກ, ມະຫາຊົນ​ເຂົ້າ​ຮ່ວມ​ການ​ເຄື່ອນ​ໄຫວ​ນຳ​ອົງການ​ຈັດ​ຕັ້ງ​ສະຫະພັນ​ແມ່ຍິງ​ທຸກ​ຂັ້ນ​ໂດຍ​ສະ​ເພາະ ​ເຂົ້າ​ຮ່ວມ​ການຈັດ​ຕັ້ງ​ເຊື່ອມ​ຊຶມ ​ແລະ ການຈັດ​ຕັ້ງ​ຜັນ​ຂະຫຍາຍ​ມະຕິ​ກອງ​ປະຊຸມ​ໃຫຍ່ຄັ້ງ​ນີ້ ​ໃຫ້​ມີ​ຜົນສຳ​ເລັດ​ຕາມ​ລະດັບ​ຄາດໝາຍ: ສິ່ງ​ສຳຄັນ​ອີກ​ອັນໜຶ່ງ ບັນດາ ສະຫາຍ​ຕ້ອງ​ມີ​ຄວາມ​ທຸ່ນ​ທ່ຽງ, ງ່ຽງຫູ​ຟັງ​ຄຳ​ຄິດ​ເຫັນ​ຕໍ່ການກໍ່ສ້າງ​ຊ່ວຍ​ເຫລືອ​ຂອງ​ເພື່ອ​ສະຫາຍ​ດ້ວນ​ກັນ, ທິດ​ຊີ້ນຳ​ຂອງ​ຄະນະ​ພັກ​ຂັ້ນ​ເທິງ, ລວມທັງ​ຄວາມ​ຄິດ​ເຫັນ​ຂອງ​ມະຫາຊົນ ຕໍ່ໜ້າທີ່​ຄວາມ​ຮັບຜິດຊອບ​ຂອງ​ຄະນະ​ບໍລິຫານ​ງານ​ພວກ​ສະຫາຍ​ໃນ​ດ້ານ​ຕັ້ງໜ້າ ກໍ​ຕ້ອງ​ສືບຕໍ່​ເສີມ​ຂະຫຍາຍ, ສຳລັບ​ດ້ານ​ອ່ອນ​ຄົງ​ຄ້າງ​ກໍ​ຕ້ອງ​ຮັບ​ພິຈາລະນາ​ແກ້​ໄຂ​ ​ໃຫ້​ສອດ​ຄອງ, ພວກ​ສະຫາຍ​ຕ້ອງ​ຕ້ານ​ໃຫ້​ໄດ້​ແນວ​ຄິດ​ຈົ່ງ​ຈຽມບໍ່ກ້າ​ເວົ້າ​ຄວາມ​ຈິງ​ໃນ​ເວລາ​ຮ່ວມ​ດຳ​ເນີນ​ຊີວິດ​ການ​ເມືອງ​ໃນ​ແຕ່​ລະ​ຄັ້ງ, ກົງກັນຂ້າມ ນອກ​ກອງ​ປະຊຸມ​ພວກ​ສະຫາຍ​ພັດ​ຈົ່ມ​ວ່າ​ໃຫ້ການ​ນຳພາ​ຂອງ​ຄະນະ, ການ​ນຳພາ​ຂອງ​ສະຫາຍ​ນັ້ນ, ສະຫາຍ​ນີ້ ຖ້າ​ພວກ​ເຮົາ​ຫາກ​ມີ​ພຶດຕິ​ກຳ​ແນວ​ນີ້ ຈະ​ເປັນ​ການ​ສ້າງ​ສິ່ງ​ຫຍໍ້​ທໍ້​ຕໍ່ບົດບາດນຳ​ພາ ຂອງ​ຄະນະ​ສະຫະພັນ​ແມ່ຍິງ​ທຸກ​ຂັ້ນ, ທັງ​ຈະ​ເປັນ​ການ​ກົດໜ່ວງການ​ພັດທະນາ ​ແລະ ສົ່ງ​ເສີມ​ຄວາມ​ກ້າວໜ້າຂອງ​ແມ່ຍິງ​ຢູ່​ໃນ​ແຂວງ​ຂອງ​ພວກ​ສະຫາຍ.

9.6. ສຳ​ລັບ​ສະຫາຍ​ທີ່​ຖືກ​ເລືອກ​ຕັ້ງ​ເປັນ​ປະ​ທ່ານກວດກາຂອງ​ຄະນະ​ບໍລິຫານ​ງານ​ສະຫະພັນ​ແມ່ຍິງ​ຫລວງ​ພະ​ບາງ ຊຸດ​ທີ VIII ຕ້ອງ​ເປັນ​ເຈົ້າ​ການ​ປະຕິບັດ​ຕາມ​ພາລະ​ບົດບາດ, ໜ້າທີ່​ໃນ​ການ​ຕິດຕາມ, ກວດກາ​ປະ​ເມີນ​ຜົນ​ການ​ນຳພາ​ຂອງ​ບັນດາ​ສະຫາຍ​ ໃນ​ຄະນະ​ຢ່າງ​ເປັນ​ປົກກະຕິ, ທັງ​ຕິດຕາມ​ຊຸກຍູ້​ການຈັດ​ຕັ້ງ​ຜັນ​ຂະຫຍາຍ​ມະຕິ​ກອງ​ປະຊຸມ​ໃຫ່ຍຄັ້ງ​ນີ້ ​ເພື່ອ​ເສີມ​ຂະຫຍາຍ​ດ້ານ​ຕັ້ງໜ້າ ​ແລະ ຊອກ​ຫາ​ວິທີ​ແກ້​ໄຂ​ຈຸດ​ອ່ອນ ຂໍ້ຄົງຄ້າງ​ໃຫ້​ຫລຸດໜ້ອຍລົງ.

ສະ​ນັ້ນ, ​ເພື່ອ​ປະຕິບັດ​ຕາມໜ້າທີ່ ​ແລະ ຄວາມ​ຮັບຜິດຊອບ​ຂອງ​ຄະນະ​ສະຫະພັນ​ແມ່ຍິງ​ທຸກ​ຂັ້ນ ປັດ​ໃຈໜຶ່ງທີ່​ສຳຄັນ​ແມ່ນ​ຄະນະ​ພັກ-ອົງການ​ປົກຄອງ​ແຕ່ລະ​ຂັ້ນ​ຕ້ອງ​ໄດ້​ເອົາ​ໃຈ​ໃສ່​ສ້າງ​ເງື່ອນ​ໄຂ​ເອື້ອ​ອຳນວຍ​ຄວາມ​ສະດວກ, ຕອບ​ສະໜອງທຶນຮອນ​ທີ່​ຈຳ​ເປັນ, ​ໃຫ້​ໂອກາດ​ແກ່​ແມ່ຍິງ​ໃນ​ທຸກ​ຂະ​ແໜງການ, ສາຂາ​ວິຊາ​ຊີບ ​ໃຫ້​ໄດ້​ສຶກສາ​ຮໍ່າຮຽນ​ແນວທາງ​ນະ​ໂຍບາຍ​ຂອງ​ພັກ, ກົດໝາຍຂອງ​ລັດ, ຍົກ​ລະດັບ​ດ້ານ​ການ​ສຶກສາ, ​ເຕັກນິກ​ວິທະຍາສາດ, ພາສາ​ຕ່າງປະ​ເທດ, ດ້ານ​ວິຊາອາ​ຊີບ, ຝຶກ​ຝົນ​ຕົນ​ເອງ​ໃນ​ວຽກງານ​ຕົວ​ຈິງ ສ້າງ​ໃຫ້​ແມ່ຍິງ​ມີ​ຄວາມ​ຮູ້ ຄວາມ​ສາມາດ ​ເພື່ອ​ສາມາດ​ເຮັດ​ສຳ​ເລັດໜ້າທີ່​ການ​ເມືອງ ທີ່​ພັກ-ລັດມອບໝາຍ​ໃຫ້.

**ບັນດາ​ທ່ານ ບັນດາ​ສະຫາຍ ທີ່​ນັບຖື ​ແລະ ຮັກ​ແພງ.**

ບົນ​ພື້ນຖານໜ້າທີ່​ທິດ​ທາງ​ວຽກງານ​ທີ່​ມະຕິ​ກອງ​ປະຊຸມ​ໃຫຍ່ ຄັ້ງ​ທີ VIII ຂອງ​ສະຫະພັນ​ແມ່ຍິງ​ແຂວງ​ຫຼວງ​ພະ​ບາງ ​ໄດ້​ກຳນົດ​ໄວ້​ນັ້ນ, ​ໄດ້​ຊີ້​ບອກ​ໃຫ້​ຮູ້​ວ່າ ​ໃນຕໍ່ໜ້ານີ້ ສະຫະພັນ​ແມ່ຍິງ​ແຕ່ລະ​ຂັ້ນ ກໍຄື​ແມ່ຍິງ​ບັນດາ​ເຜົ່າ ບັນດາ​ຊັ້ນ​ຄົນ​ໃນ​ທົ່ວ​ແຂວງ​ຫຼວງ​ພະ​ບາງ ຈະ​ໄດ້​ສືບຕໍ່ສຸມ​ທຸກ​ສະຕິ​ປັນຍາ, ທຸມ​ເທ​ເຫື່ອ​ແຮງ, ພ້ອມ​ກັນ​ປະຕິບັດໜ້າທີ່​ອັນໜັກໜ່ວງຂອງ​ຕົນ​ໃຫ້​ຫຼາຍ​ກວ່າ​ເກົ່າ.

​ແຕ່​ດ້ວຍ​ຄວາມ​ເຊື້ອໝັ້ນ ​ແລະ ​ເຫັນ​ໄດ້​ໃນ​ຄວາມ​ພະຍາຍາມ​ບຸກໜ້າບືນ​ຕົວຮໍ່າຮຽນ, ກ້າ​ຄິດ​ກ້າ​ຕັດສິນ​ໃຈ​ສືບ​ທອດ​ຄຸນສົມບັດ​ສິນ​ທຳ​ປະຕິວັດ​ຂອງ​ບັນພະ​ບູລຸດຮຸ້ນ​ແມ່, ຮຸ້ນ​ປ້າ, ຮຸ້ນ​ເອື້ອຍທີ່​ໄດ້​ສ້າງ​ມາ​ນັ້ນ ຂ້າພະ​ເຈົ້າ​ເຊື້ອວ່າ ພາຍ​ໃຕ້​ການ​ນຳພາ​ຂອງ​ອົງຄະ​ນະ​ພັກ-ອົງການ​ປົກຄອງ​ແຕ່ລະ​ຂັ້ນ​ເປັນຫຼັກ​ແຫຼ່ງ, ບວກ​ກັບ​ການ​ຮວ່ມມື​ຂອງ​ທຸກ​ພາກສ່ວນ​ທີ່​ກ່ຽວຂ້ອງ ນັບ​ທັງ​ອົງການ​ຈັດ​ຕັ້ງ​ແນວ​ລາວ​ສ້າງ​ຊາດ, ອົງການ​ຈັດ​ຕັ້ງ​ມະຫາຊົນ​ດ້ວຍ​ກັນ, ອົງການ​ຈັດ​ຕັ້ງ​ສັງຄົມ​ຕ່າງໆ ​ແລະ ການ​ໃຫ້​ຄວາມ​ຮ່ວມ​ມື​ກັນ​ຊ່ວຍ​ເຫລືອ ​ເຊິ່ງກັນ ​ແລະ ກັນ ຂອງ​ສະຫະພັນ​ແມ່ຍິງ​ບັນດາ​ແຂວງ​ໃກ້​ຄຽງ, ກະຊວງ ​ແຜນການ ​ແລະ ການ​ລົງທຶນ ຈະ​ເຮັດ​ໃຫ້​ສະຫະພັນ​ແມ່ຍິງ​ແຂວງ​ຫຼວງ​ພະ​ບາງ ​ເຮັດ​ສຳ​ເລັດໜ້າທີ່​ວຽກງານ​ຕາມ​ມະຕິ​ກອງ​ປະຊຸມ​ໃຫຍ່ຄັ້ງ​ນີ້ ວາງ​ອອກ​ຢ່າງ​ແນ່ນອນ.

​ໃນ​ໂອກາດ​ສົ່ງ​ທ້າຍ​ປີ​ເກົ່າ ພສ 2557 ​ແລະ ຕ້ອນຮັບ​ປີ​ໃໝ່ ພສ 2558 ນີ້ ຂ້າພະ​ເຈົ້າຂໍ​ອວຍພອນ​ໄຊ​ອັນ​ປະ​ເສີດ​ໃຫ້ ສະຫາຍ.......................................ພ້ອມ​ຄະນະ ຈົ່ງ​ມີ​ສຸຂະພາບ​ແຂງ​ແຮງ, ມີ​ຄວາມ​ຜາ​ສຸກ​ໃນ​ຄອບຄົວ ​ແລະ ປະສົບ​ຜົນສຳ​ເລັດ​ໃນໜ້າທີ່​ອັນ​ມີ​ກຽດຂອງ​ທ່ານ ​ແລະ ສືບຕໍ່ຊີ້​ນຳ ນຳພາ​ພັດທະນາ​ແຂວງ​ຫຼວງ​ພະ​ບາງ ​ໃຫ້​ນັບ​ມື​ໄດ້​ຮັບ​ການ​ພັດທະນາ​ຢ່າງ​ກ້ວາງ​ຂວາງ.

ຂໍ​ອວຍພອນ​ໄຊ​ອັນ​ປະ​ເສີດ ​ໃຫ້​ຄະນະ​ປະທານ​ກອງ​ປະຊຸມ​ໃຫຍ່ຄັ້ງ​ນີ້, ບັນດາ​ສະຫາຍ​ປະທານ​ສະຫະພັນ​ແມ່ຍິງ​ໃກ້​ຄຽງ, ບັນດາ​ພະນັກງານ​ປະຕິບັດ​ອາວຸ​ໂສ, ອາ​ດີດ​ພະນັກງານ​ການ​ນຳ​ສະຫະພັນ​ແມ່ຍິງ, ບັນດາ​ທ່ານ​ແຂກ​ທີ່​ມີ​ກຽດ ​ແລະ ຜູ້​ແທນສົມບູນ​ກອງ​ປະຊຸມ​ໃຫຍ່ ຈົ່ງ​ມີ​ສຸຂະພາບ​ແຂງ​ແຮງ, ປະສົບ​ຜົນສຳ​ລັດ​ໃນໜ້າທີ່​ການ​ງານ ​ແລະ ມີ​ຄວາມ​ຜ່າສຸກ​ໃນ​ຊີວິດ​ສ່ວນ​ຕົວ ​ແລະ ຄອບຄົວ ພ້ອມ​ກັນ​ມີ​ອາຍຸ​ຍືນ​ຍາວ ​ເພື່ອ​ພັດທະນາ​ແມ່ຍິງ​ບັນດາ​ເຜົ່າ​ໃນ​ແຂວງ​ທາງ​ພາກ​ເໜືອ ​ໃຫ້​ໄດ້ຮັບ​ການ​ພັດທະນາ​ເທື່ອ​ລະ​ກ້າວ ​ເວົ້າ​ລວມ, ​ເວົ້າ​ສະ​ເພາະ ບັນດາ​ທ່ານ​ທີ່​ມີ​ກຽດ ​ແລະ ຜູ້​ແທນ​ສົມບູນ​ກອງ​ປະຊຸມ​ໃຫຍ່ຄັ້ງ​ນີ້ ຈົ່ງ​ພ້ອມ​ກັນນຳ​ເອົາຜົນສຳ​ເລັດ​ຂອງ​ກອງ​ປະຊຸມ​ຄັ້ງ​ນີ້​ໄປ​ຜັນ​ຂະຫຍາຍ ​ແລະ ຈັດ​ຕັ້ງ​ປະຕິບັດ​ໃຫ້​ປະກົດ​ຜົນ​ເປັນ​ຈິງ​ຢ່າງ​ມີ​ປະສິດທິພາບ, ປະສິດ​ທິຜົນ​ດີ​ກວ່າ​ເກົ່າ ​ແລະ ປະສົບ​ຜົນສຳ​ເລັດ​ຢ່າງ​ສະຫງ່າ​ງາມ.

ຂໍ​ຂອບ​ໃຈ.